Odgođena je sjednica optužnog vijeća Županijskog suda u Osijeku koje je trebalo odlučivati o osnovanosti druge optužnice protiv Zdravka Mamića i suoptuženih. Važna točka kojom se to vijeće trebalo baviti bila je i određivanje istražnog zatvora gospodinu Mamiću.

Da je danas doneseno rješenje o određivanju istražnog zatvora, sud bi od policije mogao tražiti da za Mamićem raspiše tjeralicu, a onda bi bio pokrenut i postupak izručenja. Naime, za razliku od prvog slučaja kada je Mamića od izručenja spasilo bosansko-hercegovačko državljanstvo, u drugom postupku ono bi bilo puno izglednije na osnovu Sporazuma o izručenju što ga Hrvatska ima s BiH. Telegram je to već detaljno analizirao.

Mamić je prije tri dana prijavi0 adresu u BiH

No, Zdravko Mamić nije uredno primio sudski poziv za održavanje današnjeg ročišta, pa je zaključeno kako “nisu ispunjene zakonske pretpostavke za održavanje sjednice optužnog vijeća”. Mamić je, kako je rekao zamjenik ravnateljice USKOK-a Sven Mišković, prije tri dana prijavio svoje prebivalište u BiH. Sasvim je izvjesno da zbog toga nije ni mogao uredno dobiti sudski poziv koji mu je upućen prije dva tjedna, kada je i zakazana sjednica optužnog vijeća. Međutim, zakon propisuje da se osobi čija je adresa poznata sudski dopisi moraju dostavljati.

Druga optužnica protiv Mamića i suokrivljenih koja ih tereti za izvlačenje još 144 milijuna kuna iz Dinama podignuta je u srpnju prošle godine, no još uvijek nije postala pravomoćna. U međuvremenu je Mamić pobjegao iz Hrvatske, a USKOK traži da se za njim raspiše nova tjeralica.

Nastavak procesa zakazan je za 14. siječnja iduće godine. Tada bi dakle trebalo biti raspravljano o osnovanosti druge optužnice protiv Mamića i ostalih, te zahtjevu USKOK-a da mu se odredi istražni zatvor što je preduvjet za raspisivanje tjeralice.